太倉隆福寺創觀音院以詩百韵寄妙觀大師且呈鄉中諸親舊
作者：郟亶
朝代：宋

paragraphs: 珍重妙觀師，書來再三讀。
不蒙促歸計，乃憂曠箋牘。
疑師未相知，待我尚塵俗。
竊聞構新殿，東畔建廊屋。
聖像已完布，舍利應祈祝。
其餘雖未備，想亦漸周足。
凡事在臻牢，慎勿尚遄速。
堂基不厭高，磉窠須剩築。
閒架莫求大，却須擇良木。
椽桷貴稠直，楣栱要恒篤。
但得規摹成，不憂無人續。
五年縱未就，十年亦未蹙。
今生不能了，後世亦修復。
中庭要寬廣，從舍須團簇。
堂前種杉檜，方丈植慈竹。
冬青繞周遭，夏初香馥郁。
松篁又次之，瀟灑快胸腹。
園中開數徑，晚步散踡跼。
沿階種藥苗，乘閒采盈掬。
川芎并地黄，幽蘭間甘菊。
泡水須麥門，熬湯要鶑粟。
蘘莪并狗杞，可以備蔬蔌。
葵藿及雞冠，可以悅心目。
橘柚耀金苞，鎗旗資茗粥。
四時皆要用，一奴長灌沃。
地形或褊隘，後牆可展撲。
東榮有園池，幽小類棋局。
長土可裁削，凡材宜斬斸。
使之稍清曠，可以蠲煩溽。
秋至芙蕖紅，春來鴨頭淥。
撥剌有魴鯉，優游棲雁鶩。
菱芡交加生，藻荇參差畜。
采嚼齒牙香，牽挽襟裾綠。
可以娛賓朋，可以施水陸。
穿渠繞吾院，高下相聯屬。
畎引發新聲，潺湲若山谷。
細事宜先治，大道在勤督。
晨經勸羣庶，夜講誨幽獨。
午間略行道，睡魔可降伏。
智燈照昏迷，慧刀破貪慾。
若夫潤澤事，在師更崇肅。
爲山貴覆簣，彈冠重初沐。
葷羶勿放入，酒會當遠逐。
諸宅或相混，此詩可約束。
庶令百里人，外悅更心服。
從善若轉圜，慕義如湊輻。
悟者味醍醐，昧者隔紗縠。
病者解顛倒，强者銷忿毒。
昆蟲與草芥，一一霑慧福。
顧此區區心，提孩已懷蓄。
十三聽先訓，觀音爲眷屬。
二十學於寺，有意重蓋覆。
誦書小松下，夜驚老僧宿。
老僧睡不穩，冥心生毀讟。
夢一白衣人，戒言勿輕觸。
淩晨來謝我，道此頗慚恧。
因知此大緣，聖心已潛屬。
故余昔欲仕，先此治軒塾。
無端赴辟書，萬里走炎燠。
因緣論時事，乍榮復深辱。
連延未能歸，非敢戀方穀。
上欲榮二親，次欲芘諸族。
妻封子可任，行將謝微祿。
屯邅累見迫，神靈若相促。
前日除永甯，君恩殊委曲。
風物似京華，民醇無犴獄。
月給五十千，歲租三百斛。
茲事爲未了，力辭求倅睦。
尚念雖近鄉，官身甚羈拲。
黽勉終此任，庶幾堪退縮。
驅馳六十年，今朝方自贖。
可爲林下遊，放曠比麋鹿。
幽園創書館，諸子弄黄軸。
靜室爇名香，與師評梵竺。
寺僧必欽嚮，師應勤訓育。
童蒙儻來叩，我亦當善告。
四季飯鄉人，三冬辦民浴。
老姑與老姊，就可報恩鞠。
季弟與羣姪，日可講驩穆。
人生能幾何，此樂難盡錄。
惟師本英豪，少小已良淑。
傳經建精藍，飯衆邁高躅。
飄然西北來，聲華滿京轂。
名山及鉅院，諸公意勤縟。
師皆力辭避，許我歸林麓。
茲惟吾二人，密約有昔夙。
然能蹈此語，沙金石中玉。
吾身方困躓，師譽正彪襮。
吾歸不爲艱，師退良難卜。
飛雲謾出山，至寶欣還匵。
素志幸已酬，忘言目相矚。
幽顯若相佑，成就在忽倏。
內外期兩立，緇素更純熟。
惟吾二人者，可以共藏六。
松江多波濤，西山鳴橡檞。
台嶺誇石梁，廬阜詫飛瀑。
與師結真賞，輕舉效鴻鵠。
相將老此身，嘯歌隨寢餗。
數終或歸去，任緣順所欲。
却觀今日事，猶如夢中燭。